CELEX: 32017R0358
Language: lv
Date: 2017-02-28 00:00:00
Title: Komisijas Īstenošanas regula (ES) 2017/358 (2017. gada 28. februāris), ar ko apstiprina darbīgās vielas akrinatrīna apstiprināšanas nosacījumus, kas noteikti Īstenošanas regulā (ES) Nr. 540/2011 (Dokuments attiecas uz EEZ. )

1.3.2017   
            
            
               LV
            
            
               Eiropas Savienības Oficiālais Vēstnesis
            
            
               L 54/6
            
         KOMISIJAS ĪSTENOŠANAS REGULA (ES) 2017/358
   (2017. gada 28. februāris),
   ar ko apstiprina darbīgās vielas akrinatrīna apstiprināšanas nosacījumus, kas noteikti Īstenošanas regulā (ES) Nr. 540/2011
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 13. panta 2. punkta c) apakšpunktu,
   tā kā:
   
               (1)
            
            
               Darbīgā viela akrinatrīns, ievērojot Regulu (EK) Nr. 1107/2009, tika apstiprināta ar Komisijas Īstenošanas regulu (ES) Nr. 974/2011 (2) un iekļauta Komisijas Īstenošanas regulas (ES) Nr. 540/2011 (3) pielikuma B daļas sarakstā. Saskaņā ar Īstenošanas regulas (ES) Nr. 540/2011 pielikuma B daļas 19. ierakstu [minēto vielu] “var atļaut lietot tikai kā insekticīdu un akaricīdu devā, kas vienā lietošanas reizē nepārsniedz 22,5 g/ha”.
            
         
               (2)
            
            
               Uzņēmums Cheminova A/S, pēc kura pieprasījuma akrinatrīns tika apstiprināts, 2012. gada 8. maijā iesniedza pieteikumu, lūdzot grozīt darbīgās vielas akrinatrīna apstiprināšanas nosacījumus, lai to drīkstētu lietot par insekticīdu un akaricīdu bez devas ierobežojumiem. Minētajam pieteikumam bija pievienota informācija par to, kādus lietojuma veidus prasīts paplašināt. To iesniedza Francijai, kura ar Komisijas Regulu (EK) Nr. 1490/2002 (4) bija izraudzīta par ziņotāju dalībvalsti.
            
         
               (3)
            
            
               Francija novērtēja pieteikuma iesniedzēja iesniegto informāciju un sagatavoja novērtējuma ziņojuma projekta papildinājumu. Minēto papildinājumu tā 2012. gada 5. novembrī iesniedza Komisijai un kopiju nosūtīja Eiropas Pārtikas nekaitīguma iestādei (turpmāk “Iestāde”).
            
         
               (4)
            
            
               Iestāde šo papildinājumu nosūtīja pieteikuma iesniedzējam un dalībvalstīm un to publiskoja, paredzot 60 dienu ilgu laikposmu rakstisku komentāru iesniegšanai.
            
         
               (5)
            
            
               Ņemot vērā novērtējuma ziņojuma projekta papildinājumu, Iestāde 2013. gada 21. novembrī pieņēma secinājumu (5) par akrinatrīna neierobežotu lietošanu par insekticīdu un akaricīdu.
            
         
               (6)
            
            
               Iestāde savu secinājumu nosūtīja pieteikuma iesniedzējam, dalībvalstīm un Komisijai un to publiskoja. Ņemot vērā ziņotājas dalībvalsts sagatavoto novērtējuma ziņojuma projekta papildinājumu un Iestādes secinājumu, Komisija Augu, dzīvnieku, pārtikas aprites un dzīvnieku barības pastāvīgajai komitejai iesniedza pārskata ziņojumu un regulas projektu.
            
         
               (7)
            
            
               Pieteikuma iesniedzējam tika dota iespēja iesniegt komentārus par pārskata ziņojumu attiecībā uz akrinatrīnu un papildinājumu. Pieteikuma iesniedzējs iesniedza komentārus, un tie tika rūpīgi izskatīti. Tomēr, neraugoties uz pieteikuma iesniedzēja sniegtajiem argumentiem, 8. apsvērumā minētās bažas netika novērstas.
            
         
               (8)
            
            
               Pamatojoties uz pārskata ziņojumu un citiem ar izskatāmo jautājumu saistītiem faktoriem, ir jāuzskata, ka pieteikuma iesniedzēja sniegtā papildu informācija neļauj novērst konkrētās bažas, kuru dēļ akrinatrīnu ir atļauts lietot tikai devās, kas vienā lietošanas reizē nepārsniedz 22,5 g/ha. Jo īpaši akrinatrīns ir ļoti toksisks zivīm un ūdens bezmugurkaulniekiem, un, lai tā lietošana spēkā esošajās devās būtu pieņemama, jau tagad ir nepieciešami plaši riska mazināšanas pasākumi. Pieteikuma iesniedzēja sniegtie jaunie dati nav pierādījuši, ka plānotais ievērojamais devas un līdz ar to arī ekspozīcijas palielinājums, neradīs nepieņemamu risku attiecīgajiem ūdens organismiem. Visbeidzot, pamatojoties uz ziņotāja iesniegto apstiprinošo informāciju, EFSA secina, ka devas palielināšana radītu lielu risku nemērķa posmkājiem un tas vēl vairāk apstiprina, ka šīs likmes nevar palielināt.
            
         
               (9)
            
            
               Līdz ar to nav pierādīts, ka akrinatrīnu saturoši augu aizsardzības līdzekļi, tos lietojot par insekticīdiem vai akaricīdiem bez devas ierobežojumiem, kopumā ir uzskatāmi par atbilstošiem Regulas (EK) Nr. 1107/2009 4. panta 3. punkta prasībām.
            
         
               (10)
            
            
               Tāpēc darbīgās vielas akrinatrīna apstiprināšanas nosacījumi, kas noteikti Īstenošanas regulas (ES) Nr. 540/2011 pielikuma B daļas 19. ierakstā, būtu jāapstiprina.
            
         
               (11)
            
            
               Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
            
         IR PIEŅĒMUSI ŠO REGULU.
   1. pants
   Apstiprināšanas nosacījumu apstiprināšana
   Darbīgās vielas akrinatrīna apstiprināšanas nosacījumi, kas noteikti Īstenošanas regulas (ES) Nr. 540/2011 pielikuma B daļas 19. ierakstā, ir apstiprināti.
   2. pants
   Stāšanās spēkā
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2017. gada 28. februārī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 309, 24.11.2009., 1. lpp.
   
   
      (2)  Komisijas 2011. gada 29. septembra Īstenošanas regula (ES) Nr. 974/2011, ar ko apstiprina darbīgo vielu akrinatrīnu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un groza Komisijas Īstenošanas regulas (ES) Nr. 540/2011 pielikumu un Komisijas Lēmumu 2008/934/EK (OV L 255, 1.10.2011., 1. lpp.).
   
      (3)  Komisijas 2011. gada 25. maija Īstenošanas regula (ES) Nr. 540/2011, ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).
   
      (4)  Komisijas 2002. gada 14. augusta Regula (EK) Nr. 1490/2002, ar ko nosaka sīki izstrādātus noteikumus, kā īstenot trešo posmu darba programmā, kura minēta Padomes Direktīvas 91/414/EEK 8. panta 2. punktā, un ar ko groza Regulu (EK) Nr. 451/2000 (OV L 224, 21.8.2002., 23. lpp.).
   
      (5)  Conclusion on the peer review of the pesticide risk assessment of the active substance acrinathrin. EFSA Journal 2013; 11(12):3469. Pieejams tiešsaistē: www.efsa.europa.eu/efsajournal.htm.